I slutningen af 1806 udkom Baggesens ''Skjæmtsomme Rimbreve'', om hvilke forfatteren med rolig selvfølelse udtaler, at "dersom der i hans Modersmål gives noget i Stil, Sprog og Versemål lettere, rundere og mere flydende, har han haft Uret i at drage disse Smådigte frem for Lyset"; men ikke blot i den graciøse form og det spillende vid have disse uforlignelige improvisationer deres litterære værd: de yde tillige deres bidrag til opfattelsen af Baggesens personlighed ved at vise os ham i tankeudveksling med adskillige af de kvinder og mænd, hans bevægede livsgang havde bragt ham i berøring med. Samtidig med rimbrevene udkom 1. del af ''Æventyrer og komiske Fortællinger'', indeholdende af nyt den med den mest fuldendte verskunst fortalte ''Theateradministratoriade''; nogle måneder efter udkom 2. del med lutter tidligere trykte fortællinger, deriblandt ''Ja og Nej eller den hurtige Frier''.<ref>[https://runeberg.org/dbl/1/0460.html Hansen, s. 442]</ref>
Historie Erhvervsliv Foreninger Organisationer